Il-kumpanija Filliberti, dik li xhur ilu ġiet tinvestiga dwar dak li ntqal li għandha tieħu l-programm Taljan Le Iene, hija l-iktar waħda li baqgħalha xogħol x'tagħmel b'rabta mal-parlament il-ġdid. Xogħol li dwaru l-Korporazzjoni għar-Riġenerazzjoni tal-Port il-Kbir ippreżentat ittra uffiċjali fil-Qorti nhar il-Ġimgħa. Tagħrif li għandha l-gazzetta KullĦadd jgħid li minbarra xogħol mhux lest hemm xogħol li sar ħażin. Fost oħrajn ix-xogħol jinkludi pavimentar fil-livell tal-bejt tal-parlament li u problemi oħra f'bibien u twieqi kbar li ġew fornuti li sal-lum għad iridu jigu indirizzati. Ikkuntattjat mill-gazzetta KullĦadd, iċ-Ċermen tal-GHRC qal li l-korporazzjoni "bdiet il-passi meħtiega biex tara li min għandu l-obbligu li jindirizza dawn in-nuqqasijiet jara li jagħmel xogħlu sewwa." Biex tlesta il-proġett tal-bini tal-parlament kien hemm diversi diffikultajiet li kellhom jigu megħluba. Minkejja li kienu ingħataw deadlines biex il-proġett jitlesta sa Ottubru 2014, il-kuntratturi responsabbli minn dan il-proġett ma kinux waslu u b'hekk daħlu fis-seħħ il-klawsoli tal-kuntratt li bihom il-GHRC kellha l-jedd li titlob għall-penali talli x-xogħol ma tlestiex fil-ħin. Il-Parlament beda jiltaqa' fil-bini l-ġdid f'Mejju 2015. Il-binja minkejja li bdiet tintuża, kien hemm diversi xogħlijiet li jew ma kinux tlestew kif kien iddisjinat jew xogħlijiet li ma kinux ġew aċċettati mill-periti li saru ta' kwalità tajba. "Fix-xhur ta' wara, saru diversi interventi biex dawn in-nuqqasijiet jiġu indirizzati. Uħud min-nuqqasijiet tal-kuntratturi ġew indirizzati. Iżda hemm oħrajn li sal-lum għadhom pendenti u x-xogħol għadu ma sarx sal-livell aċċettabbli mill-periti," kompla jispjega Zrinzo. Kien għalhekk li peress li sal-lum dawn il-kwistjonijiet ma kienux indirizzati minkejja li għadda dan iż-żmien, il-GHRC ħadet il-pass li tavża formalment li se tkun qed tieħu passi skont il-ligi. "Dan huwa parti mill-proċess li tinforza kuntratt li jkun hemm," irrimarka Zrinzo Azzopardi. Iċ-Ċermen tal-GHRC ikkonferma wkoll li l-akbar nuqqasijiet li għad fadal huma relattivi għal xogħol li wettqet il-BIB JV li l-istess joint venture fdathom lill-kumpanija Taljana Filiberti. Il-kumpanija Filiberti, għandha proċeduri legali kontra l-BIB JV u dan wara li allegat li għandha titħallas mingħand il-Gvern Malti. Dan meta lanqas biss għandha kuntratt mal-Gvern Malti. Dwar dawn l-allegazzjonijiet, tim investigattiv mill-programm Le Iene kien gie jintervista għal għarrieda lill-Prim Ministru Joseph Muscat u anke lic-Ċermen tal-GHRC.